(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΑ΄

Πέμπτη 26 Σεπτεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, την 25η Σεπτεμβρίου 2019 ποινική δικογραφία που αφορά στον πρώην Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης, Αναστάσιο Πετρόπουλο. Αυτή είναι η πρώτη ανακοίνωση, σελ.   
2. Ανακοινώνεται η υπ’ αριθμόν 4100 από 26-9-2019 πρόταση που κατέθεσαν τριάντα Βουλευτές της Κοινοβουλευτικής Ομάδας της Νέας Δημοκρατίας για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης κατά του πρώην Αναπληρωτή Υπουργού Δικαιοσύνης Δημητρίου Παπαγγελόπουλου, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής ευθύνης Υπουργών», όπως ισχύει, σχετικά με τη διερεύνηση τυχόν αδικημάτων που έχουν τελεστεί κατά την άσκηση των καθηκόντων του, σελ.   
3. Επί της διαδικασίας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 27 Σεπτεμβρίου 2019, σελ.   
3. Συζήτηση επίκαιρης ερώτησης προς τον Υπουργό Εσωτερικών με θέμα: «Το πρόγραμμα ''Βοήθεια στο Σπίτι'' και το διαγωνισμό πρόσληψης των εργαζομένων», σελ.   
4. Συζήτηση αναφοράς - ερώτησης προς τον Υπουργό Αγροτικής Ανάπτυξης και Τροφίμων, με θέμα «Αποκατάσταση αδικιών για αποζημιώσεις ΠΣΕΑ καπνοπαραγωγών-βαμβακοπαραγωγών στην Περιφερειακή Ενότητα Ροδόπης που επλήγησαν από ασθένειες το 2018», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Περιβάλλοντος και Ενέργειας:   
 Α. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών ''Total E&P Greece B.V'', ''ExxonMobil Exploration and Production Greece (Crete) B.V'' και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Δυτικά της Κρήτης», Ελλάδα», σελ.   
 Β. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών ''Total E&P Greece B.V'', ''ExxonMobil Exploration and Production Greece (Crete) B.V'' και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νοτιοδυτικά Κρήτης», Ελλάδα», σελ.   
 Γ. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών ''Repsol Exploration S.A'' και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Ιόνιο», Δυτική Ελλάδα», σελ.

Δ. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 10, Ιόνιο Πέλαγος, Ελλάδα», σελ.   
  
2. Κατάθεση σχεδίου νόμου:

Οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Εσωτερικών, Τουρισμού, καθώς και ο Αναπληρωτής Υπουργός Εξωτερικών κατέθεσαν στις 25/9/2019 σχέδιο νόμου: «Τροποποίηση του ν.4251/2014 (Α' 80) για την προσαρμογή της ελληνικής νομοθεσίας στην Οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair)», σελ.

ΠΡΟΕΔΡΟΣ

ΤΑΣΟΥΛΑΣ Κ. , σελ.

ΠΡΟΕΔΡΕΥΩΝ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί της διαδικασίας:  
ΑΒΔΕΛΑΣ Α. , σελ.  
ΤΑΣΟΥΛΑΣ Κ. , σελ.  
  
Β. Επί της επίκαιρης ερώτησης:  
ΘΕΟΔΩΡΙΚΑΚΟΣ Π. , σελ.  
ΚΑΤΣΩΤΗΣ Χ. , σελ.  
  
Γ. Επί της αναφοράς - ερώτησης:  
ΑΧΜΕΤ Ι. , σελ.  
ΒΟΡΙΔΗΣ Μ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΑ΄

Πέμπτη 26 Σεπτεμβρίου 2019

Αθήνα, σήμερα στις 26 Σεπτεμβρίου 2019, ημέρα Πέμπτη και ώρα 9.55΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμου του Υπουργείου Περιβάλλοντος και Ενέργειας:

1. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών “Total E&P Greece B.V”, “ExxonMobil Exploration and Production Greece (Crete) B.V” και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Δυτικά της Κρήτης», Ελλάδα».

2. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών “Total E&P Greece B.V”, “ExxonMobil Exploration and Production Greece (Crete) B.V” και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νοτιοδυτικά Κρήτης», Ελλάδα».

3. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών “Repsol Exploration S.A” και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Ιόνιο», Δυτική Ελλάδα».

4. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 10, Ιόνιο Πέλαγος, Ελλάδα».

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Βασίλειο (Λάκη) Βασιλειάδη, Βουλευτή Πέλλης, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι σελίδες 3α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι σελίδες 3β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Επιτρέψτε μου, κατ’ αρχάς, να ανακοινώσω στο Σώμα το δελτίο επικαίρων ερωτήσεων της Παρασκευής 27 Σεπτεμβρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 31/23-9-2019 επίκαιρη ερώτηση του Βουλευτή Χανίων της Νέας Δημοκρατίας κ. Μανούσου Βολουδάκη προς τον Υπουργό Υποδομών και Μεταφορών, με θέμα: «Νέο ραντάρ προσέγγισης στο αεροδρόμιο Χανίων».

2. Η με αριθμό 34/24-9-2019 επίκαιρη ερώτηση της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Υποδομών και Μεταφορών, με θέμα: «Υλοποίηση του έργου των Παρακάμψεων Γιαννιτσών και Χαλκηδόνας».

3. Η με αριθμό 23/23-9-2019 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Υγείας, με θέμα: «Χωρίς Χημειοθεραπεία έμειναν οι ασθενείς στο Αττικό Νοσοκομείο».

4. Η με αριθμό 28/23-9-2019 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Οικονομικών, με θέμα: «Την απόφαση του Δικαστηρίου της Ευρωπαϊκής Ένωσης σχετικά με το τσίπουρο - τσικουδιά».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 32/23-9-2019 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Νομοθετικές ρυθμίσεις υπέρ των πεζών».

2. Η με αριθμό 36/24-9-2019 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υποδομών και Μεταφορών, με θέμα: «Ολοκλήρωση μετρό Θεσσαλονίκης άμεσα».

3. Η με αριθμό 24/23-9-2019 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Συμφωνία του ΕΟΠΥΥ με ιδιωτικές κλινικές για διάθεση κλινών σε Μονάδες Εντατικής Θεραπείας».

4. Η με αριθμό 37/24-9-2019 επίκαιρη ερώτηση του Βουλευτή Β3΄ Νοτίου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Προστασίας του Πολίτη, με θέμα: «Σχεδιασμός της Κυβέρνησης για το προσφυγικό – μεταναστευτικό ζήτημα».

5. Η με αριθμό 30/23-9-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Υγείας, με θέμα: «Προβλήματα από την υποστελέχωση της Παιδοψυχιατρικής Κλινικής του Πανεπιστημιακού Γενικού Νοσοκομείου Ηρακλείου Κρήτης (ΠΑΓΝΗ)».

6. Η με αριθμό 38/24-9-2019 επίκαιρη ερώτηση του Βουλευτή Ρεθύμνης του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Μεταρρύθμιση στην Πρωτοβάθμια Φροντίδα Υγείας (ΠΦΥ) και η προοπτική των Τοπικών Μονάδων Υγείας (ΤΟΜΥ)».

7. Η με αριθμό 40/24-9-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Περιβάλλοντος και Ενέργειας, με θέμα: «Νέο θανατηφόρο εργατικό ατύχημα σε λατομείο της Δράμας».

8. Η με αριθμό 39/24-9-2019 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Τρύφωνα Αλεξιάδη προς τον Υπουργό Οικονομικών, με θέμα: «Εκχώρηση της εκπαίδευσης ελεγκτών σε ιδιωτικές εταιρείες».

Κυρίες και κύριοι συνάδελφοι, προχωρούμε τώρα στις επίκαιρες ερωτήσεις του σημερινού δελτίου.

Η πρώτη με αριθμό 22/20-9-2019 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Εργασίας και Κοινωνικών Υποθέσεων, με θέμα «Υποβάθμιση του Β΄ Τοπικού Υποκαταστήματος Μισθωτών του ΕΦΚΑ Χαλκιδικής σε Αποκεντρωμένο Τμήμα», δεν θα συζητηθεί λόγω κωλύματος του Υφυπουργού κ. Παναγιώτη Μηταράκη, ο οποίος βρίσκεται στην Ύδρα ως εκπρόσωπος της Κυβέρνησης. Είναι κεντρικός ομιλητής σε ένα συνέδριο.

Η πρώτη με αριθμό 41/24-9-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα «Εντείνεται η ανασφάλεια των εργαζομένων στα προγράμματα κοινωφελούς εργασίας» δεν θα συζητηθεί εξαιτίας έκτακτων οικογενειακών λόγων του Υπουργού κ. Ιωάννη Βρούτση.

Η δεύτερη με αριθμό 26/23-9-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Εσωτερικών, με θέμα: «Σοβαρές ελλείψεις αντισεισμικής θωράκισης στα σχολεία της χώρας», δεν θα συζητηθεί λόγω αναρμοδιότητας.

Για τα παραπάνω μάς έχει αποσταλεί επιστολή του Γενικού Γραμματέα Νομικών και Κοινοβουλευτικών Θεμάτων κ. Στυλιανού Κουτνατζή.

Θα συζητηθεί τώρα η δεύτερη με αριθμό 27/23-3-2019 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών με θέμα: «Το πρόγραμμα “Βοήθεια στο Σπίτι” και τον διαγωνισμό πρόσληψης των εργαζομένων».

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, στο πρόγραμμα «Βοήθεια στο Σπίτι» εργάζονται τρεισήμισι χιλιάδες εργαζόμενοι σε οκτακόσιες εβδομήντα πέντε δομές και προσφέρουν κοινωνική στήριξη και βοήθεια σε πάνω από εκατό χιλιάδες συνανθρώπους μας που εντάσσονται στις ευπαθείς κοινωνικές ομάδες, όπως είναι ΑΜΕΑ, υπερήλικες και άλλοι.

Η αναγκαιότητα αυτού του προγράμματος δεν αμφισβητείται. Κάθε χρόνο, όμως, είναι στον αέρα. Η χρηματοδότησή του είναι λειψή και διατηρείται με συνεχείς παρατάσεις.

Με τον ν.4583/2018, άρθρο 91, δρομολογήθηκε η διαδικασία για την ένταξη του προγράμματος «Βοήθεια στο Σπίτι» σε οργανικές μονάδες των ΟΤΑ Α΄ Βαθμού. Σύμφωνα με την παράγραφο 1 του άρθρου 91, οι εργαζόμενοι στο «Βοήθεια στο Σπίτι» συνεχίζουν να εργάζονται με συμβάσεις εργασίας ορισμένου χρόνου που έχουν παραταθεί μέχρι 31-12-2019. Προβλέπεται οι εν λόγω εργαζόμενοι να συνεχίσουν να απασχολούνται μέχρι τη δημοσίευση των οριστικών πινάκων διοριστέων στις οργανικές θέσεις.

Κύριε Υπουργέ, βρισκόμαστε λίγους μήνες πριν το τέλος του έτους 2019 και ακόμα δεν έχει προκηρυχθεί ο διαγωνισμός, πράγμα που δημιουργεί δικαιολογημένα ανησυχία στους εργαζόμενους και όχι μόνο.

Γι’ αυτό ερωτάσθε:

Τι προτίθεστε να κάνετε, ώστε έγκαιρα να πραγματοποιηθεί ο διαγωνισμός πρόσληψης και τι μέτρα θα ληφθούν, προκειμένου να μη βρεθούν οι εργαζόμενοι τελευταία στιγμή χωρίς ενεργή σύμβαση και χωρίς νομοθετικό πλαίσιο για τη μισθοδοσία τους;

Περιμένουμε την απάντησή σας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κατσώτη.

Στην επίκαιρη ερώτηση θα απαντήσει ο Υπουργός Εσωτερικών κ. Παναγιώτης Θεοδωρικάκος.

Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Ευχαριστώ, κύριε Πρόεδρε.

Κύριε συνάδελφε, σας ευχαριστώ πολύ για την ερώτηση, γιατί μας δίνεται η ευκαιρία να ενημερώσουμε το Σώμα για ένα σημαντικό θέμα που αφορά την κοινωνική πολιτική που ασκείται από την τοπική αυτοδιοίκηση.

Η άποψη της Κυβέρνησής μας και του Υπουργείου Εσωτερικών είναι ότι το πρόγραμμα «Βοήθεια στο Σπίτι» προσφέρει, πράγματι, σημαντικές θετικές υπηρεσίες κοινωνικής πολιτικής σε ευπαθείς ομάδες του πληθυσμού, όπως είναι άτομα με ειδικές ανάγκες, άνθρωποι τρίτης ηλικίας που έχουν προβλήματα κ.λπ.. Γι’ αυτό είμαστε αποφασισμένοι το πρόγραμμα να συνεχιστεί κανονικά και να αξιολογήσουμε τα αποτελέσματά του, προκειμένου να το αναβαθμίσουμε.

Σε ό,τι αφορά τους εργαζόμενους, έχω πραγματοποιήσει συναντήσεις με τους εκπροσώπους τους και τους έχω βεβαιώσει γι’ αυτά που και τώρα θα πω στο Σώμα.

Έχει ζητηθεί απ’ όλους τους δήμους να γίνει η τροποποίηση των Οργανισμών Υπηρεσίας, προκειμένου να μετατραπούν σε μόνιμες οι θέσεις των εργαζομένων που εργάζονται σε αυτόν τον τομέα. Πρέπει να γίνουν μόνιμες οι θέσεις, γιατί είναι μόνιμο το έργο το οποίο προσφέρουν. Από τους διακόσιους εβδομήντα δύο δήμους, οι οποίοι συμμετέχουν στο πρόγραμμα, μας έχουν αποστείλει τα δεδομένα οι διακόσιοι εξήντα έξι. Εκκρεμούν έξι δήμοι. Συγκεκριμένα, πρόκειται για τους Δήμους Αχαρνών, Θερμαϊκού, Μυκόνου, Ξάνθης, Πειραιά και Φυλής, με τους οποίους το Υπουργείο Εσωτερικών είναι σε άμεση επικοινωνία, προκειμένου το ταχύτερο δυνατό να μας αποστείλουν και εκείνοι τα δεδομένα. Αμέσως μόλις ολοκληρωθεί αυτό, το Υπουργείο Εσωτερικών θα στείλει την εγκριτική απόφαση προς το ΑΣΕΠ, προκειμένου να πραγματοποιηθεί ο διαγωνισμός.

Κατά την εκτίμησή μας, ο διαγωνισμός θα έχει προκηρυχθεί μέσα στο έτος 2019 και τα αποτελέσματά του θα εκδοθούν μέσα στο έτος 2020.

Επειδή δεν θέλουμε να υπάρξει καμμία απολύτως διακοπή του προγράμματος, η Κυβέρνηση, το Υπουργείο Εσωτερικών προβλέπει, με νομοθετική διάταξη που θα φέρει, να παραταθούν οι συμβάσεις των εργαζομένων μέχρι τη στιγμή που θα ολοκληρωθεί η διαδικασία του διαγωνισμού και οι νέοι διοριστέοι θα έρθουν για να εργαστούν στον συγκεκριμένο τομέα.

Τα σχετικά ποσά έχουν ήδη προβλεφθεί σε συνεργασία με το Γενικό Λογιστήριο του Κράτους από το Υπουργείο Εσωτερικών και δεν υπάρχει καμμία απολύτως ανησυχία για την κάλυψη της οικονομικής δαπάνης της εν λόγω πρωτοβουλίας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον Υπουργό Εσωτερικών κ. Παναγιώτη Θεοδωρικάκο.

Κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Γνωρίζουμε, κύριε Υπουργέ, ότι κάνατε τη συνάντηση με τους εκπροσώπους των εργαζομένων, όπως γνωρίζουμε ότι αυτές ήταν και οι δεσμεύσεις απέναντί τους όσον αφορά τη στάση της Κυβέρνησης γι’ αυτό το πρόγραμμα, που και εσείς είπατε ότι είναι αναγκαίο και προσφέρει πολύτιμες υπηρεσίες σε αυτούς που το έχουν ανάγκη. Και αυτοί, βέβαια, δεν θα σταματήσουν ποτέ να έχουν ανάγκη τέτοιων υπηρεσιών.

Επειδή έχει γίνει πάρα πολλή συζήτηση εδώ και πάρα πολλά χρόνια σε σχέση με αυτό το πρόγραμμα, γνωρίζετε πολύ καλά ότι είναι σε αυτή την εργασιακή σχέση, με συνεχείς παρατάσεις, αυτοί οι εργαζόμενοι εδώ και δεκαπέντε ως είκοσι χρόνια. Αρκετοί εργαζόμενοι δουλεύουν αυτή την περίοδο. Υπάρχει μια επιφύλαξη σε σχέση με αυτή τη ρύθμιση που προβλέπεται από τον συγκεκριμένο νόμο που αναφέραμε προηγουμένως, όπου προωθείται, αν θέλετε, η λύση σε αυτό το θέμα, αν πράγματι θα καλύψει όλους τους εργαζόμενους που δουλεύουν σε αυτό το πρόγραμμα.

Έχουμε μια επιφύλαξη, αν πράγματι μείνουν έξω, όπως έμεινε και από όλη αυτή τη διαδικασία η καθαριότητα στους δήμους. Έμειναν πάρα πολλοί εργαζόμενοι έξω, έχασαν τη δουλειά τους, παρ’ όλο που δούλευαν αρκετά χρόνια.

Έχουμε, λοιπόν, μια επιφύλαξη, αν πράγματι θα καλυφθεί το σύνολο των εργαζομένων στο «Βοήθεια στο Σπίτι» με αυτή τη διαδικασία που έχει αποφασιστεί και που θα συνεχίσετε και εσείς, βέβαια, με την προκήρυξη, όπως είπατε, όπου ο διαγωνισμός θα γίνει το 2019 και τα αποτελέσματα θα βγουν το 2020.

Αυτή την επιφύλαξή μας θέλουμε να τη μοιραστούμε, θέλουμε να την προβάλουμε, γιατί θεωρούμε ότι είναι άδικο εργαζόμενοι, που δουλεύουν για αρκετά χρόνια, να χάσουν τη δουλειά τους κάποια στιγμή. Έχουν μια τεχνογνωσία, έχουν μια εμπειρία και νομίζω ότι δεν είναι σωστό να φύγουν από αυτή τη θέση που έχουν και που προσφέρουν σημαντική υπηρεσία σε αυτό το πρόγραμμα, όπως είναι πανθομολογούμενο ότι είναι αναγκαιότητα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Κατσώτη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Σε ό,τι αφορά τη διαδικασία, θα ακολουθηθούν τα προβλεπόμενα από τον νόμο και δεν υπάρχει καμμία αμφιβολία ότι θα τηρηθούν ως διαδικασίες από το ΑΣΕΠ.

Όλοι γνωρίζουμε ότι οι εργαζόμενοι ήδη στο πρόγραμμα μοριοδοτούνται με έναν πάρα πολύ σημαντικό αριθμό μορίων, κάτι το οποίο τους δίνει πάρα πολλές πιθανότητες.

Με αφορμή, όμως, τη συγκεκριμένη τοποθέτηση, θα ήθελα να πω ότι είναι πολύ σημαντικό να έχουν δικαίωμα στην εργασία και νέοι άνθρωποι και άνθρωποι οι οποίοι θέλουν να εισαχθούν στην αγορά εργασίας ή άνθρωποι οι οποίοι έχουν αντίστοιχη εμπειρία, αλλά δεν την έχουν από τον δημόσιο τομέα και από την αυτοδιοίκηση. Και αυτοί άνθρωποι είναι, πολίτες αυτού του τόπου, με δικαιώματα και οφείλουμε να σεβόμαστε και αυτών των ανθρώπων το σχετικό δικαίωμα.

Επομένως θα τηρηθούν τα νόμιμα σε ό,τι αφορά τον τρόπο πρόσληψης από το ΑΣΕΠ, το οποίο περιλαμβάνει ισχυρή μοριοδότηση των εργαζομένων ήδη σε αυτές τις μονάδες αυτοδιοίκησης.

Ευχαριστώ.

**ΠΡΟΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Εσωτερικών, Τουρισμού, καθώς και ο Αναπληρωτής Υπουργός Εξωτερικών κατέθεσαν στις 25-9-2019 σχέδιο νόμου: «Τροποποίηση του ν.4251/2014 (Α΄ 80) για την προσαρμογή της ελληνικής νομοθεσίας στην Οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair)».

Θα συζητηθεί τώρα η πρώτη με αριθμό 258/7-8-2019 ερώτηση -του κύκλου αναφορών και ερωτήσεων- του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Αποκατάσταση αδικιών για αποζημιώσεις ΠΣΕΑ καπνοπαραγωγών - βαμβακοπαραγωγών στην Περιφερειακή Ενότητα Ροδόπης που επλήγησαν από ασθένειες το 2018».

Θα απαντήσει ο Υπουργός Αγροτικής Ανάπτυξης κ. Μαυρουδής Βορίδης.

Ο συνάδελφος κ. Ιλχάν Αχμέτ έχει τον λόγο για δύο λεπτά.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, το 2018 είχαμε ξεροθερμικές συνθήκες στη Ροδόπη από τον Μάρτιο μέχρι τον Ιούνιο του 2018, με αποτέλεσμα να έχουμε μία ασθένεια που λέγεται «θρίπας» και να έχουμε καταστροφή όλης της παραγωγής στα καπνά σε ποσοστό 80%-85% και σύμφωνα με τη μελέτη και το πόρισμα του τοπικού ΕΛΓΑ Αλεξανδρούπολης 55% επιστημονικά τεκμηριωμένο.

Σα να μην έφτανε αυτό, είχαμε και στο βαμβάκι παρόμοιο φαινόμενο για τη μείωση παραγωγής σύσπορου βαμβακιού σε επίπεδα κατώτερα της ελάχιστης απαιτούμενης στρεμματικής απόδοσης.

Επειδή στον Κανονισμό του ΕΛΓΑ δεν προβλέπεται η αποζημίωση για ιώσεις ασθένειας, από την πρώτη στιγμή οι υπηρεσίες του ΕΛΓΑ είπαν ότι πρέπει να αποζημιωθεί από τις κρατικές χρηματοδοτήσεις, τον προϋπολογισμό της ΠΣΕΑ.

Είχε κατατεθεί μία ερώτηση στην προηγούμενη Βουλή, στην οποία ο προκάτοχός σας Υπουργός απάντησε θετικά και είπε ότι όντως υπάρχει αυτή η ζημιά και πρέπει να αποζημιωθεί από την ΠΣΕΑ. Δυστυχώς δεν προχώρησε τίποτα από τότε μέχρι σήμερα. Και οι καπνοπαραγωγοί και οι βαμβακοπαραγωγοί περιμένουν μία σαφέστατη απάντηση από σας, τη σημερινή πολιτική ηγεσία του Υπουργείου Αγροτικής Ανάπτυξης, αν για τις ζημιές του 2018 που δύναται να πληρωθούν τώρα το 2019 από τον προϋπολογισμό της ΠΣΕΑ, των κρατικών ενισχύσεων, ας το πούμε, έχετε τη βούληση να αποζημιωθούν, διότι η κατάσταση είναι τραγική. Αν προσθέσουμε και το γεγονός ότι το 2019 -φέτος- είχαμε άλλα πλημμυρικά φαινόμενα, τα οποία εντάσσονται βεβαίως στον ΕΛΓΑ, καταλαβαίνετε ότι η οικονομική κατάσταση στην περιοχή είναι τραγική και θα θέλαμε μία σαφή απάντηση από σας για τις προθέσεις της τωρινής Κυβέρνησης.

**ΠΡΟΔΡΕΥΩΝ (Απόστολος Αβδελάς):** Ευχαριστούμε τον κ. Αχμέτ.

Ο Υπουργός Αγροτικής Ανάπτυξης και Τροφίμων κ. Βορίδης έχει τον λόγο για τρία λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, είναι γνωστό το ενδιαφέρον σας για τα θέματα της περιοχής σας και ειδικά για τα ζητήματα της αγροτικής παραγωγής. Σας ευχαριστώ γι’ αυτή την ερώτηση.

Επειδή θέσατε ένα ζήτημα πολιτικής βούλησης, να σας διαβεβαιώσω ότι η πολιτική βούληση της Κυβέρνησης είναι ότι πρέπει να στηριχτεί το εισόδημα των παραγωγών μας σε όλες τις περιοχές και ειδικά στις ακριτικές μας περιοχές με ακόμη μεγαλύτερη ευαισθησία!

Επίσης, να σας διαβεβαιώσω ότι το ζήτημα των αποζημιώσεων εξαιτίας καταστροφών της πρωτογενούς παραγωγής και επομένως απώλειας εισοδήματος των παραγωγών μας κυρίως από καιρικά αίτια, είναι ένα θέμα το οποίο μας απασχολεί ευρύτερα. Θα δούμε, λοιπόν, πώς μπορούμε να βελτιώσουμε τις αποζημιωτικές συνθήκες.

Πάω στο συγκεκριμένο, το οποίο σας ενδιαφέρει, έχοντας εκφράσει, όμως, την πολιτική βούληση της Κυβέρνησης.

Πράγματι, τα πράγματα είναι όπως τα είπατε και όπως τα περιγράψατε. Δηλαδή τι; Τα συγκεκριμένα αίτια δεν καλύπτονται ασφαλιστικά από τον ΕΛΓΑ. Αυτό είναι αλήθεια. Και, πράγματι, ακολουθείται πλέον η αποζημιωτική διαδικασία από τις λεγόμενες κρατικές οικονομικές ενισχύσεις.

Όσον αφορά τις κρατικές οικονομικές ενισχύσεις, ελέγχονται και σε ευρωπαϊκό επίπεδο, πέρα από το ζήτημα της πολιτικής βούλησης της Κυβέρνησης. Και αυτό θα ήθελα να είναι κάτι που θα ακουστεί, γιατί όταν λέμε «πολιτική βούληση της Κυβέρνησης» κάποιος μπορεί να αντιλαμβάνεται ότι είναι μία υπογραφή του Υπουργού, την οποία, αν δεν τη βάζει, δεν θέλει, ενώ αν τη βάζει, θέλει. Δεν είναι έτσι, διότι, όπως ξέρετε, βρισκόμαστε σε ένα αυξημένο ρυθμιστικό τοπίο. Τι σημαίνει αυτό; Κάθε είδους οικονομική ενίσχυση, λοιπόν, προς την πρωτογενή παραγωγή, αλλά και προς κάθε παραγωγή, ελέγχεται ως προς τη νομιμότητά της και σε ευρωπαϊκό επίπεδο. Μία μη νόμιμη ενίσχυση θα δημιουργήσει ζητήματα ανακτήσεων, λόγω παραβιάσεως των κανόνων ανταγωνισμού.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Άρα υπάρχουν εδώ προϋποθέσεις νόμιμες -η πολιτική βούληση έχει εκφραστεί, το τονίζω- οι οποίες συντρέχουν; Τι πρέπει να γίνεται, προκειμένου να πάμε στη διαδικασία που ανέφερα, των κρατικών οικονομικών ενισχύσεων; Θυμίζω:

Η παραγωγή του έτους ζημιάς να έχει ζημιωθεί κατά είδος προϊόντος σε επίπεδο νομού σε ποσοστό 30% και πάνω. Το αναφέρατε κι εσείς, λέγοντας ότι συντρέχει και εκπληρούται αυτή η προϋπόθεση.

Να τεκμηριώνεται επιστημονικά από επιτροπή ότι η απώλεια της παραγωγής είναι αποτέλεσμα μίας δυσμενούς καιρικής συνθήκης και όχι συνδυασμός πολλών. Άρα αυτό είναι απαραίτητη προϋπόθεση για την έναρξη της διαδικασίας.

Τα επίσημα μετεωρολογικά στοιχεία να επιβεβαιώνουν τον χαρακτηρισμό των καιρικών συνθηκών ως δυσμενών. Αυτή είναι η τρίτη προϋπόθεση.

Τέταρτη προϋπόθεση: Να εγκριθεί η δαπάνη αντιστάθμισης των ζημιών από το Γενικό Λογιστήριο του Κράτους -εδώ θα σας έλεγα ότι υπεισέρχεται η πολιτική βούληση-, να έχει ακολουθηθεί η σωστή καλλιεργητική τεχνική και να έχουν ληφθεί τα κατάλληλα μέτρα, προκειμένου να αποφευχθεί η ζημία και η εξάπλωση της ζημίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχω λίγο χρόνο, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Βεβαίως.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ πολύ.

Για τη σύνταξη του σχετικού φακέλου πρέπει να συγκεντρωθούν όλα τα προαναφερόμενα -άρα πρέπει να υπάρξει ένας φάκελος που τεκμηριώνει- και στη συνέχεια, μετά τη συλλογή των επίσημων στοιχείων, ακολουθεί η επεξεργασία αυτών.

Εν προκειμένω, η όλη διαδικασία βρίσκεται σε εξέλιξη. Σημειώνεται ότι το πόρισμα για την τεκμηρίωση των ζημιών από την κεντρική συντονιστική επιτροπή, που έχει συγκροτηθεί για να αντιμετωπίσει και να εξετάσει αυτές τις προϋποθέσεις, αναμένεται να ολοκληρωθεί τον Οκτώβριο του 2019.

Ξέρω ότι έχετε λάβει διαβεβαιώσεις στο παρελθόν για συντομότερη διενέργεια του πορίσματος. Να ξέρετε ότι έχω δώσει οδηγίες προσωπικά να ολοκληρωθεί αυτό το πόρισμα στον ταχύτερο δυνατό χρόνο και προκειμένου, αν θέλετε, να αντιμετωπίσουμε το τέταρτο ζήτημα, δηλαδή το να υπάρχει το κατάλληλο ποσό στο Γενικό Λογιστήριο. Όμως, μέχρι να φτάσουμε εκεί -που θα διαπιστώσετε την πολιτική βούληση της Κυβέρνησης-, πρέπει να έχουν λυθεί οι άλλες τέσσερις προϋποθέσεις και πρέπει να έχει συγκροτηθεί ο φάκελος σε αυτό το επίπεδο.

Στο επίπεδο, λοιπόν, της διοικητικής διεκπεραίωσης έχουμε κάνει το μέγιστο το οποίο μπορούμε να κάνουμε. Έχουμε δώσει εντολή για την ταχύτερη δυνατή διεκπεραίωση και θέλω να σας εκφράσω την πολιτική βούληση της Κυβέρνησης ότι, από τη στιγμή που αυτό θα διεκπεραιωθεί, θα υπάρξει και αποζημίωση.

**ΠΡΟΕΔΡΟΣ: (Κωνσταντίνος Τασούλας):** Κύριε Αχμέτ Ιλχάν, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Υπουργέ.

Κατ’ αρχάς, θα ήθελα να σας ευχαριστήσω για την ειλικρινή σας τοποθέτηση και την πρόθεσή σας για την πολιτική βούληση την οποία αναπτύξατε πάρα πολύ ωραία και είμαστε χαρούμενοι ως Ροδοπίτες και ως Θρακιώτες για αυτή την πολιτική βούληση. Εξάλλου και το 2019, στις πρόσφατες πλημμύρες που είχαμε, όντως είδαμε ότι η κινητοποίηση ήταν αρκετά ικανοποιητική και αυτό θέλω να το εκφράσω και στην Ολομέλεια.

Ως προς το συγκεκριμένο ζήτημα, κύριε Υπουργέ, πολύ σωστά είπατε ότι σαφέστατα χρειάζεται μία επιστημονική τεκμηρίωση, προκειμένου και η πολιτική ηγεσία να μην εκτεθεί στην Ευρωπαϊκή Ένωση, που, αν και άλλαξε ο νόμος, δεν έπαψε, όμως, να ελέγχεται από την Ευρωπαϊκή Ένωση η καταβολή κάθε κρατικής ενίσχυσης με τη μορφή των ΠΣΕΑ, που ξέραμε παλιά.

Παρά ταύτα, όμως, σας διαβεβαιώ με τις επαφές που έχω κάνει και στη Ροδόπη με τους αρμόδιους διευθυντές του ΕΛΓΑ ότι ο φάκελος είναι πληρέστατος και ως προς το ύψος της ζημιάς και ως προς τις μετεωρολογικές συνθήκες που υπήρχαν εκείνη την εποχή και από το Εθνικό Μετεωρολογικό Σύστημα της Θεσσαλονίκης. Είναι τεχνικά ζητήματα.

Εγώ ζητάω και οι αγρότες ζητούν, προκειμένου να προγραμματίσουν και αυτοί τα χρέη τους, τις εργασίες τους, να έχουν μια σαφή εικόνα. Δώσατε μια ημερομηνία, τα τέλη Οκτωβρίου. Δεν υπάρχει πρόβλημα. Το θέμα είναι να γίνει μια δίκαιη εκτίμηση των καταστάσεων. Η προηγούμενη κυβέρνηση προχώρησε μόνο για τα καπνά, όχι για το βαμβάκι στη Ροδόπη, σε πληρωμή ενισχύσεων με το πρόγραμμα de minimis. Ήταν όμως μια οριζόντια εισφορά, η οποία σαφέστατα δεν ικανοποίησε κανέναν και μάλιστα δημιούργησε περισσότερες αδικίες.

Η σωστή αντιμετώπιση του θέματος ήταν η ΚΟΑ.Με την ΚΟΑ νομίζω ότι αυτή η αδικία μπορεί να αποκατασταθεί στην περιοχή και να υπάρξει μια θετική προσέγγιση ως προς τα οικονομικά των αγροτών, διότι η περιοχή δεινοπαθεί το τελευταίο διάστημα.

Και πάλι σας ευχαριστώ και αναμένουμε τα ευχάριστα αποτελέσματα από το Υπουργείο.

**ΠΡΟΕΔΡΟΣ (Κωνσταντίνος Τασούλας):** Κύριε Υπουργέ, έχετε τον λόγο για τρία λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θεωρώντας ότι στο συγκεκριμένο σημείο έχω ολοκληρώσει την απάντησή μου, επιτρέψτε μου να πω το εξής, δραττόμενος της ευκαιρίας, για να συζητήσουμε για το γενικότερο θέμα των αποζημιώσεων. Θα ήθελα να πω μερικά πράγματα για το θέμα αυτό.

Όπως ξέρετε, το ζήτημα των αποζημιώσεων στην πραγματικότητα καλύπτεται από έναν τριπλό -ας το πω- μηχανισμό. Ο βασικός μηχανισμός είναι ο ΕΛΓΑ. Εν συνεχεία, είναι η περίπτωση αυτή των οικονομικών ενισχύσεων. Όλως επικουρικώς, έρχεται το σύστημα de minimis.

Θέλω να τονίσω το εξής: Το σύστημα de minimis πρέπει να χρησιμοποιείται με φειδώ, πρέπει να χρησιμοποιείται περιοριστικά και πρέπει να χρησιμοποιείται μόνο εκεί που πραγματικά δεν υπάρχει άλλος αποτελεσματικός μηχανισμός αποζημιώσεων. Είναι μηχανισμός στήριξης του εισοδήματος. Έχει μεγαλύτερη -ας το πω- ευχέρεια υπό αυτή την έννοια, παρ’ ότι επίσης γνωστοποιείται στην Ευρωπαϊκή Ένωση. Επαναλαμβάνω όμως ότι, επειδή τα χρήματα είναι περιορισμένα στο de minimis και ελέγχονται τα συνολικά ποσά, πρέπει κανείς με φειδώ να τα χρησιμοποιεί, γιατί αλλιώς γεννά αδικίες, όπως αυτές που περιγράψατε: Ποιος θα πάρει; Με ποια κριτήρια; Γιατί αυτός και όχι εκείνος;

Επειδή προφανώς στα χέρια της προηγούμενης κυβέρνησης αυτό είχε γίνει ένα εργαλείο μικροκομματικών και μικροπολιτικών διευθετήσεων προς άγραν ψήφων, αυτό είναι κάτι το οποίο πρέπει να το επαναφέρουμε στον ορθό δρόμο και στην ορθή του χρήση. Ναι, αποτελεί δυνατότητα κυβερνητική. Ναι, αποτελεί μηχανισμό ενίσχυσης του εισοδήματος σε πληττόμενους παραγωγούς, αλλά θα υπάρχουν αυτά τα κριτήρια.

Το βασικό ζήτημα που έχουμε να επιλύσουμε και να αντιμετωπίσουμε, το οποίο δεν θα είναι εύκολο και θέλει πολλή δουλειά, είναι το ζήτημα των αγροτικών αποζημιώσεων μέσα από τον κεντρικό μηχανισμό του ΕΛΓΑ. Και από τη μια μεριά, βλέπετε ότι συζητάμε, παραδείγματος χάριν, αυτό το συγκεκριμένο θέμα, γιατί είναι ζημίες που δεν καλύπτονται από τον Κανονισμό του ΕΛΓΑ. Αν καλύπτονταν από τον μηχανισμό του ΕΛΓΑ, δεν θα κάναμε αυτή τη συζήτηση τώρα. Επομένως κατανοώ απολύτως το αίτημα να διευρύνουμε τις ζημίες που καλύπτει ο ΕΛΓΑ.

Επίσης, όμως, θέλω να σας ενημερώσω στην Αίθουσα αυτή για τα οικονομικά αποτελέσματα του ΕΛΓΑ. Διότι αυτό είναι ένα από τα θέματα που έχουμε να αντιμετωπίσουμε. Ο προϋπολογισμός του ΕΛΓΑ είναι εκατόν εβδομήντα εκατομμύρια, ο οποίος είναι συνδεόμενος απόλυτα με τις ασφαλιστικές εισφορές που καταβάλλουν οι παραγωγοί. Σε αυτά τα εκατόν εβδομήντα εκατομμύρια, τα δώδεκα εκατομμύρια αποτελούν εκ του νόμου προβλεπόμενη διαμόρφωση αποθεματικού. Μας μένουν εκατόν πενήντα οκτώ εκατομμύρια για ζημίες, για να έχουμε έναν ισοσκελισμένο προϋπολογισμό.

Οι ζημίες που κατέβαλε ο ΕΛΓΑ τα προηγούμενα τρία, τέσσερα χρόνια είναι της τάξεως των διακοσίων εκατομμυρίων και άνω. Αυτό διαμορφώνει ένα έλλειμμα της τάξης των πενήντα εκατομμυρίων με αυτόν τον κανονισμό που δεν έχει πρόσθετες ζημίες. Άρα, λοιπόν, αν αυτό δεν το αντιμετωπίσουμε σύντομα -δεν σας λέω ότι ο ΕΛΓΑ θα έχει αύριο πρόβλημα, δεν έχει-, πολύ σύντομα θα έχει πρόβλημα ο ΕΛΓΑ. Άρα, λοιπόν, αυτό είναι που πρέπει να εξυγιάνουμε.

Και είπαμε ότι θέλουμε, επίσης, σε αυτή την υπόθεση όλοι να εμπλέξουμε την ιδιωτική ασφαλιστική αγορά στην καταβολή αποζημιώσεων για τον γεωργικό κόσμο.

Μέχρι στιγμής πρέπει να σας πω ότι αυτό είναι μια πολιτική μας δήλωση, αλλά πρέπει να εμπλακούμε με την ασφαλιστική αγορά, για να δούμε έναν δίκαιο τρόπο συμμετοχής της, διότι είναι επίσης προφανές και θέλω να το πω ότι δεν συζητάμε μια λύση στην οποία θα δώσουμε το ασφαλιστικό φιλέτο στην ιδιωτική ασφαλιστική αγορά -να πω τι είναι το ασφαλιστικό φιλέτο: άνθρωποι οι οποίοι πληρώνουν μεν ασφαλιστικές εισφορές, αλλά δεν παίρνουν ζημίες- και να κρατήσει ΕΛΓΑ το πιο βαρύ κομμάτι, που είναι άνθρωποι που πληρώνουν ασφαλιστικές εισφορές, αλλά συστηματικά παίρνουν ζημίες. Αυτό αντιλαμβάνεστε ότι θα οδηγούσε σε κατάρρευση του ΕΛΓΑ.

Έχουμε, λοιπόν, μια σύνθετη άσκηση να γίνει. Υποτίθεται ότι η προηγούμενη κυβέρνηση είχε διαμορφώσει προϋποθέσεις και μια αναλογιστική μελέτη. Εγώ δεν βλέπω κάτι τέτοιο αυτή τη στιγμή πουθενά στον ορίζοντα, την περίφημη αναλογιστική μελέτη. Άρα είναι μια δουλειά την οποία πρέπει να ξεκινήσουμε και να κάνουμε σε βάθος, για να ισορροπήσουμε το ζήτημα των ζημιών στον αγροτικό τομέα.

Ξεκινάμε να το αντιμετωπίσουμε. Εδώ είμαστε. Θα τα βλέπουμε από κοντά τα θέματα. Έχω, όμως, εκφράσει πλήρως την πολιτική πρόθεση και κατεύθυνση της Κυβέρνησης.

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Πριν κηρύξω τη λήξη της συνεδρίασης του κοινοβουλευτικού ελέγχου, θα ήθελα να προβώ σε δύο ανακοινώσεις προς το Σώμα.

Κατά πρώτον, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, την 25η Σεπτεμβρίου 2019 ποινική δικογραφία που αφορά στον πρώην Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης, Αναστάσιο Πετρόπουλο.

Κατά δεύτερον, κυρίες και κύριοι συνάδελφοι, έχω την τιμή να ανακοινώσω στο Σώμα την υπ’ αριθμόν 4100 από 26-9-2019 πρόταση που κατέθεσαν τριάντα Βουλευτές της Κοινοβουλευτικής Ομάδας της Νέας Δημοκρατίας για τη σύσταση ειδικής κοινοβουλευτικής επιτροπής προς διενέργεια προκαταρκτικής εξέτασης κατά του πρώην Αναπληρωτή Υπουργού Δικαιοσύνης Δημητρίου Παπαγγελόπουλου, σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής ευθύνης Υπουργών», όπως ισχύει, σχετικά με τη διερεύνηση τυχόν αδικημάτων που έχουν τελεστεί κατά την άσκηση των καθηκόντων του.

Η πρόταση θα καταχωριστεί στα Πρακτικά της σημερινής συνεδρίασης, θα τυπωθεί, θα διανεμηθεί στους Βουλευτές και θα εγγραφεί σε ειδική ημερήσια διάταξη, όπως ορίζει ο Κανονισμός της Βουλής.

(Η προαναφερθείσα πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 36-44 )

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 10.34΄ λύεται η συνεδρίαση για αύριο, ημέρα Παρασκευή 27 Σεπτεμβρίου 2019 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**